Υπερψηφίστηκε από την ελληνική βουλή η άρση ασυλίας του Παύλου Πολάκη. Η διαδικασία πραγματοποιήθηκε χωρίς την κοινοβουλευτική ομάδα του ΣΥΡΙΖΑ η οποία είχε αποχωρήσει νωρίτερα.

H άρση της ασυλίας του πρώην αναπληρωτή υπουργού Υγείας είχε ζητηθεί, καθώς είχαν διαβιβαστεί στη Βουλή δυο δικογραφίες. Η πρώτη αφορούσε στη μήνυση για συκοφαντική δυσφήμιση που του έχει καταθέσει ο πρώην πρόεδρος των εργαζομένων στο ΚΕΕΛΠΝΟ, Σταμάτης Πουλής και η δεύτερη δικογραφία μετά την έγκλιση του διοικητή της ΤτΕ Γιάννη Στουρνάρα σχετικά με εν αγνοία του ηχογράφηση τηλεφωνικής συνομιλίας.

Στην πρώτη περίπτωση, υπέρ της άρσης ασυλίας του Παύλου Πολάκη ψήφισαν 163 βουλευτές και κατά 13. Για τη δεύτερη περίπτωση, για άρση ασυλίας του πρώην υπουργού, υπέρ ψήφισαν 162 βουλευτές, κατά 13 και παρών ένας. Όπως ανακοίνωσε το προεδρείο της Βουλής, στη διαδικασία της ψηφοφορίας μετείχαν 176 βουλευτές.

Πολάκης: Πολιτική η δίωξή μου

Κατά την ομιλία του σήμερα το πρωί στη Βουλή, ο Παύλος Πολάκης επιτέθηκε στην κυβέρνηση και σε ΜΜΕ αφήνοντας βαρύτατες υπόνοιες για διαπλοκή με χρήματα κρατικής διαφήμισης. Ο βουλευτής Χανίων του ΣΥΡΙΖΑ έκανε λόγο για μία «ξεκάθαρη πολιτική δίωξη» σε βάρος του, «όπου η κυβερνητική πλειοψηφία μαζί με βουλευτές του ΚΙΝΑΛ επιδιώκουν να έχουν συγκεκριμένα οφέλη».

EUROKINISSI/ ΤΑΤΙΑΝΑ ΜΠΟΛΑΡΗ

Μετά τον Παύλο Πολάκη, στο βήμα της βουλής ανέβηκε ο κοινοβουλευτικός εκπρόσωπος του ΣΥΡΙΖΑ, Δημήτρης Τζανακόπουλος, που χαρακτήρισε ως «προαποφασισμένη απόφαση» την άρση ασυλίας του Παύλου Πολάκη και ανακοίνωσε την αποχώρηση της κοινοβουλευτικής ομάδας του ΣΥΡΙΖΑ από τη Βουλή.

«Η κοινοβουλευτική ομάδα του ΣΥΡΙΖΑ αποχώρησε χωρίς να ακούσει την άλλη άποψη για όσα ειπώθηκαν αλλά μόνο την άποψη του κ. Πολάκη», σημείωσε ο πρόεδρος της Βουλής Κώστας Τασούλας σχολιάζοντας την αποχώρηση.